Selskapet som ikke fulgte med i timen
De lagde utstyr for de største begivenhetene i livet, de som måtte bevares for ettertiden, de som måtte fotograferes. Det ble kalt «The Kodak Moment». Kodak-øyeblikket. Å ta et bilde betød lenge å bruke ett eller flere Kodak-produkter. Kodak gjorde fotografering til noe folkelig og dagligdags; noe alle drev med. Helt til den digitale fotorevolusjonen traff verden med full tyngde. Kodak skjønte aldri hva som ville skje før det var for sent - og ingen lenger brukte film, kjemikalier og fotopapir; Kodaks gullprodukter. Nå kan det være slutt. Ikke for fotografering, men for Kodak. PROTOKOLL:Send inn ditt Kodak-øyeblikkFor noen uker siden ble det kjent at selskapet har bedt om beskyttelse mot kreditorene. Konsernet har ikke tjent penger på mange år. Gjelden er gigantisk. Faren for konkurs er overhengende. Kodak misset sin egen gylne mulighet, sitt eget Kodak Moment. Året var 1963. Kodaks «Instamatic»-kameraer var en sensasjon da de ble lansert. De var små, kompakte og så enkle at «selv mor» kunne fotografere, som den het i datidens ikke helt kjønnsnøytrale reklamespråk. De syv første årene ble det produsert mer enn 50 millioner Instamatic-kameraer. 140000 ansatte Salget av film og kopipapir eksploderte. Milliardene rant inn. Kodak bare vokste og vokste. På det meste var over 140000 mennesker sysselsatt under den gigantiske fotoparaplyen. Kodaks egne forskere utviklet den første prototypen til det digitale kameraet. Det som senere skulle forårsake selskapets lange nedtur. - De forutså ikke tempoet i de teknologiske endringene, sier Mark Zupan, leder for næringslivsutdanningen ved University of Rochester til Financial Times.Dagens Kodak-ledelse erkjenner tabben. - Kodak var fem år for sene med å kaste seg inn i den digitale tidsalderen. Det er de årene vi betaler prisen for nå, sa selskapets toppsjef Antonio Perez i et intervju i august i fjor. Da var situasjonen vanskelig. Nå er den katastrofal. Industrieventyret Kodak startet for mer enn 120 år siden, i 1885, da skoletaperen George Eastman utviklet teknikken med å smøre filmemulsjon på et bøyelig materiale, og pakke det inn på en lukket rull. - Ideen vokste frem hos meg gradvis, sa Eastman en gang i et intervju, ikke lenge før han tok sitt eget liv. - Jeg ville forsøke å få kameraet til å bli like enkelt og hendig som blyanten var. Han begynte å reklamere for det nye produktet i 1885. - Snart vil det bli lansert en ny følsom film som vi tror vil vise seg å være en økonomisk og praktisk erstatning for tørre glassplater, både til utendørs- og studiobruk. Eastman visste ikke hvor genial han hadde vært. Og hvor rett han hadde.Over hundre år senere var filmrullen fra 1885 nemlig fortsatt Kodaks viktigste produkt, i tillegg til kjemikalier og papir for fremkalling og kopiering av bilder. Og det var nettopp dét som ble deres bane. - De er et selskap som er låst i fortiden, sier professor Robert Burley ved Torontos Ryerson University. Inntektene har falt jevnt og trutt. Selskapets digitale satsinger har ikke vært i stand til å erstatte tapene fra filmsalget. Selskapet klarte å overføre sine kunnskaper fra den analoge verden, og lanserte i 1975 verdens første digitale kamera. Det var også Kodaks ingeniører og vitenskapsfolk som i 1986 laget det første digitale kameraet med oppløsning på over en megapixel. For inneværende år er det ventet at Kodaks inntekter vil bli på mindre enn fem milliarder dollar.
Selv om fotogiganten Kodak var først med det digitale kameraet, er «Kodak Moment». i ferd med å gå i glemmeboken.